Swójbne korjenje Marcela Fröschla leža w Rachlowje. Jeho prawowka je hišće wšědnje serbsku narodnu drastu nosyła a tohorunja běžnje serbsce rěčała. Tež jeho wowka rozumješe a rěčeše serbsce. „Wjele njeje wjac wyše“, měni 45lětny Wojerowčan.
Za stronu AfD sedźi Marcel Fröschl we Wojerowskej měšćanskej radźe kaž tež w Budyskim wokrjesnym sejmiku. Za to bě so z konserwatiwnych a racionalnych přičin rozsudźił, kaž sam praji. Rodźeny Wojerowčan je jednaćel onlinoweho wikowanja za awtowy přisłušk. Prěni raz je Fröschl z čłonom přirady za serbske naležnosće města Wojerecy. W gremiju je druhi naměstnik předsydy a pisar. Swoje dźěćatstwo dožiwi 45lětny we Wojerecach. Prěnje lěta je tam tež do 23. wyšeje šule chodźił. Jeho staršej pak ćehnješe do zapada. W Bad Mergentheimje so hólčec hakle po času a chětro ćežko na nowe wobstejnosće zwuči. „Wěm, kak je, hdyž jako ćěkanc přichadźeš“, měni wón dźensa. W lěće 2004 załoži swójsku firmu a přesydli so z njej dwě lěće pozdźišo do Wojerec.
szl_Latn szl_Latn